Pia Beltoft og en række andre medarbejdere fra Tv2 Nord og seerklubben, Club Nord, er klar til travl messe-weekend.

TV2 Nord-vært Pia Beltoft har sammen med en række kolleger fra TV2 Nord og seerklubben, Club Nord, været i håndtryks-træning. Formen skal nemlig være i orden, for i weekenden skal den populære vært og kollegerne være klar til at uddele op imod 10.000 håndtryk. Så mange gæster plejer forårsmessen i Arena Nord i Frederikshavn at samle, og TV2 Nords medarbejdere hilser hellere end gerne på hver og én. Lokale nyhedshunde - Vi har i flere år haft lokalredaktion i Siloen i Frederikshavn, så naturligvis skal vi som lokalt mediehus også vise flaget, når frederikshavnere og folk fra oplandet i tusindvis samles til messe, siger chefredaktør på TV2 Nord Tino Pedersen. - Messegæsterne får ikke blot mulighed for at hilse på Pia Beltoft, men selvfølgelig også vores lokale journalister Henriette Maj Pedersen og Jesper Christiansen, som i det daglige repræsenterer TV2 Nord i Frederikshavn, tilføjer han. TV2 Nords deltagelse i messen handler om mere end høflighed og håndtryk. Tip tak! - Vi glæder os til at møde messegæsterne og høre, hvad der optager dem. Vi tager den store blok med og er klar til at notere tip og input til historier, som messegæsterne synes, vi burde kigge på, siger Tino Pedersen og fortsætter: - Det er en af vores fornemmeste opgaver som regionalt mediehus, og selv om vi ikke kan overkomme at lave alle historier, så kaster mødet med nordjyderne altid noget godt og brugbart af sig. Gæsterne på forårsmessen 2023 kan møde Pia Beltoft lørdag kl. 11-15. Journalisterne Henriette Maj Pedersen og Jesper Christiansen lægger vejen forbi messen på skift de to dage, og søndag deltager chefredaktør Tino Pedersen også. Manden, der binder det hele sammen, er imidlertid TV2 Nords sponsor- og eventmanager Lars Bisgaard. Han deltager på hele messen for at snakke med messegæsterne om TV2 Nords seerklub, Club Nord, og de muligheder, det giver at være medlem af støtteklubben.